अर्जुन की बात सुनकर उर्वशी क्रोध के मारे काँपने लगी। उसने भौंहे टेढ़ी करके अर्जुन को शाप दिया- ‘अर्जुन! मैं तुम्हारे पिता इन्द्र की आज्ञा से कामातुर होकर तुम्हारे पास आई हूँ, फिर भी तुम मेरी इच्छा पूर्ण नहीं कर रहे हो। इसलिए जाओ, तुम्हें स्त्रियों में नर्तक होकर रहना पड़ेगा और सम्मानरहित होकर तुम नपुंसक के नाम से प्रसिद्ध होओगे।’ उस समय उर्वशी के ओठ फड़क रहे थे, साँसें लम्बी चल रही थीं। अर्जुन शीघ्रता से चित्रसेन के पास गए और उर्वशी ने जो कुछ कहा था, वह सब कह सुनाया। चित्रसेन ने सारी बात इन्द्र से कही। इन्द्र ने अर्जुन को एकान्त में बुलाकर बहुत कुछ समझाया-बुझाया और तनिक हँसते हुए कहा- ‘प्रिय अर्जुन! तुम्हारे-जैसा पुत्र पाकर कुन्ती सचमुच पुत्रवती हुई। उर्वशी ने तुम्हें जो शाप दिया है, उससे तुम्हारा बहुत काम बनेगा। जिस समय तुम 13वें वर्ष में गुप्तवास करोगे, उस समय तुम नपुंसक के रूप में एक वर्ष तक छिपकर यह शाप भोगेगे। फिर तुम्हें पुरुषत्व की प्राप्ति हो जाएगी।’ यह सुनकर अर्जुन बहुत प्रसन्न हुए। उनकी चिन्ता मिट गई।